Ranjenici beže iz Sirije
Opoziciona Slobodna sirijska armija trpi velike gubitke u borbama sa snagama sirijske vlade. 
Delimično paralizovan, sa dubokim ranama na glavi i rukama – borac Slobodne sirijske armije. Neprekidno uz njega, njegov drug po oružju, koji kaže da je sedam sati nosio svog drugara od bojišta u Siriji preko granice – u Tursku. Obojica su tražila da im se sakrije identitet. „ Mladići kažu da su srećni što ih nisu uhvatili. „ Ranjeni opozicioni borci ili demonstranti u Siriji imaju dve mogućnosti: da dobiju medicinsku pomoć u podzemnim klinikama u Siriji, ili da pređu granicu i leče se u turskim bolnicama. Obe varijante su veoma rizične. Sirijska armija je pojačala položaje duž granice. Kada je Glas Amerike u decembru bio u gradiću Đuvečiju iz kojeg se vidi Sirija, u okolini nije bilo sirijskih vojnika. Sada pomoću teleobjektiva mogu da se snime vojne posade u osmatračkim kulama, a meštani pokazuju skrivene brdske artiljerijske položaje. Aktivisti kažu da vojnici pucaju na svakog ko proba da pređe i tvrde da su maslinjaci minirani. Video snimke postavljene na internet je nemoguće verifikovati. Ali oni odgovaraju izjavama boraca Slobodne sirijske armije koji kažu da Asadove snage koriste tešku artiljeriju, uključujući i ratne helikoptere, za napade na gradiće i sela u blizini granice. Borac Slobodne sirijske armije, koga je Glas Amerike pronašao ispred bolnice u Antakiji, kaže da je srećno preživeo duboke rane od šrapnela koje je zadobio prilikom napada vladinih snaga na njegovo rodno mesto Al Džanudiju. „ On kaže da su vojnici pljačkali hranu meštana, palili im kuće i mnoge žene silovali. U podzemnim sigurnim kućama, kao što je jedna u Anntakiji, aktivisti su se sastali da se dogovore o narednoj misiji krijumčarenja vitalnih materijala u Siriju. Na videu koji je Glas Amerike dobio, prikazani su aktivisti koji nose lekove i opremu preko porozne granice. Misije kao što je ova imaju životni značaj za opoziciju. Ali su one iz nedelje u nedelju sve opasnije.